Ο **Αναστάσιος (Τάσος) Τσιτάκης** είναι Έλληνας πρώην διεθνής καλαθοσφαιριστής, ο οποίος αγωνίστηκε στην ομάδα του Άρη από το 1980 ως το 1987, κατακτώντας με τους "κίτρινους" τέσσερα πρωταθλήματα και δύο κύπελλα Ελλάδας.

Καριέρα
-------

Ο Τσιτάκης ξεκίνησε να αγωνίζεται με την ανδρική ομάδα του Άρη το 1980, κατακτώντας την τρίτη θέση του ελληνικού πρωταθλήματος κατά την πρώτη του χρονιά με την ομάδα. Την ίδια χρονιά τον κάλεσαν να αγωνιστεί στην εθνική Παίδων, συμμετέχοντας στο ευρωμπάσκετ του 1981, με καλύτερη του εμφάνιση στη νίκη της ελληνικής ομάδας εναντίον της αντίστοιχης τουρκικής με 63-60, όπου πέτυχε δεκατρείς πόντους.

Την επόμενη σεζόν, συμμετείχε στο βαλκανικό κύπελλο Εφήβων, με καλύτερη του εμφάνιση στην ήττα της ελληνικής ομάδας από τη Γιουγκοσλαβία με 68-86, όπου πέτυχε δέκα πόντους. Το 1982-83, αγωνίστηκε σε έξι παιχνίδια πρωταθλήματος με μέσο όρο 4,2 πόντων, βοηθώντας τον Άρη να κατακτήσει το πρωτάθλημα.

Το καλοκαίρι του 1983, αποτέλεσε στέλεχος της εθνικής Νέων και από εκεί και έπειτα έπαιξε ενεργό ρόλο στην ομάδα του Άρη, παίζοντας σε δέκα αγώνες πρωταθλήματος με μέσο όρο 2,1 πόντων, με τους "κίτρινους" να χάνουν τον τίτλο σε αγώνα μπαράζ από τον Παναθηναϊκό.

Το 1984-85, έπαιξε σε δεκαέξι αγώνες πρωταθλήματος με μέσο όρο 3,5 πόντων, ενώ συμμετείχε στον τελικό του κυπέλλου, όπου οι "κίτρινοι" κατέκτησαν για πρώτη φορά τον τίτλο της συγκεκριμένης διοργάνωσης, κατακτώντας το νταμπλ στις εγχώριες διοργανώσεις.

Την επόμενη χρονιά, ο Άρης κατέκτησε αήττητος το πρωτάθλημα και ο Τσιτάκης συμμετείχε σε δεκαπέντε παιχνίδια με μέσο όρο 3,0 πόντων, ενώ το 1987 κέρδισε και πάλι το νταμπλ, κερδίζοντας εύκολα τον Πανελλήνιο στον τελικό με 110-70. Ο Τσιτάκης έπαιξε σε δεκατρία παιχνίδια με μέσο όρο 2,8 πόντων, στην τελευταία του χρονιά με τους "κίτρινους", πριν αποχωρήσει και συνεχίσει σε ομάδες μικρότερων κατηγοριών μέχρι τα μέσα της δεκαετίας του '90.

Τίτλοι και διακρίσεις
---------------------

* **Πρωταθλητής Ελλάδας**: 1983, 1985, 1986, 1987
* **Κυπελλούχος Ελλάδας**: 1985, 1987

Παραπομπές
----------

1. ↑  «ΠΑΝΕΥΡΩΠΑΙΚΟ ΠΑΙΔΩΝ 1981 18-08-1981 / ΘΕΣΣΑΛΟΝΙΚΗ ΕΛΛΑΔΑ 63 - 60 ΤΟΥΡΚΙΑ». Αρχειοθετήθηκε από το πρωτότυπο στις 4 Απριλίου 2016. Ανακτήθηκε στις 15 Οκτωβρίου 2016.
2. ↑  «ΒΑΛΚΑΝΙΚΟ ΕΦΗΒΩΝ 1982 08-08-1982 / ΠΑΤΡΑ ΕΛΛΑΔΑ 68 - 86 ΓΙΟΥΓΚΟΣΛΑΒΙΑ». Αρχειοθετήθηκε από το πρωτότυπο στις 3 Απριλίου 2016. Ανακτήθηκε στις 15 Οκτωβρίου 2016.
3. ↑  «ΑΡΗΣ πρωταθλητής 1982-1983 | AllAboutARIS.com». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 15 Οκτωβρίου 2016.
4. ↑  «25/4: Το μπαράζ με τον Άρη και το πρωτάθλημα του '84». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 15 Οκτωβρίου 2016.
5. ↑  1985: Κύπελλο και το 1ο ΝΤΑΜΠΛ στον Πύργο το Λευκό | aris.re[*νεκρός σύνδεσμος*]
6. ↑  ΑΡΗΣ 1984 – 85 ΝΤΑΜΠΛ ΣΤΟ ΜΠΑΣΚΕΤ « Αληθινή Ιστορία
7. ↑  Τελικός Κυπέλλου 1987: ΑΡΗΣ-Πανελλήνιος 110-70 | AllAboutARIS.com[*νεκρός σύνδεσμος*]
8. ↑  Ρετρό... κουίζ! - Basket A2

Πηγές
-----

* *"Η ιστορία του Άρη • Τόμος 2: Μπάσκετ (1922-2000)"*, Κωνσταντίνος Ίντος, έκδοση *συνδέσμου οπαδών «SUPER-3»* (εκτύπ. TYPOFFSET), Θεσσαλονίκη 2004
* *"Αθλητικός Σύλλογος Άρης • 1914-2004"*, συλλογικό έργο (επιστημονική τεκμηρίωση Αν. Στεφανίδης - Ελ. Τσιομπανούδη - Δ. Κυρίτσης), έκδοση *Κέντρο Ιστορίας Δήμου Θεσσαλονίκης*, Θεσσαλονίκη 2005, ISBN 960-8734-48-7

Εξωτερικοί σύνδεσμοι
--------------------

* Τάσος Τσιτάκης, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).